ไฟแนนซ์ทูเดย์
โดย...ใจฮิน
24 ธ.ค. 2558

โดย...ใจฮิน
... สมคิด จาตุศรีพิทักษ์ รองนายกรัฐมนตรี จับมือ อภิศักดิ์ ตันติวรวงศ์ รมว.คลัง ออกมาตรการภาษีช็อปปิ้ง 1.5 หมื่นบาท ทิ้งทวนปลายปี เป้าหมายลึกๆ ต้องการดันเศรษฐกิจปีนี้ให้โตทะลุ 3% เพราะนอกจากเรียกความเชื่อมั่นนักลงทุนได้อีกกองโตแล้ว รัฐบาลยังได้หน้าอีกเข่งใหญ่ด้วย
...มาช้าไปนิดสำหรับ ประสงค์ พูนธเนศ อธิบดีกรมสรรพากร ต้องยกเลิกนัดแถลงข่าวภาษีช็อปปิ้งในวันที่ 25 ธ.ค.นี้ เพราะรายละเอียดถูกเปิดเผยออกไปหมดแล้ว นอกจากนี้ยังต้องเปิดทางให้ รมว.คลัง แถลงการดำเนินงานในช่วง 4 เดือนที่ผ่านมา ซึ่งเป็นการแถลงผลงานของกระทรวงการคลังในรอบปีไปด้วยในตัว
...จักรกฤศฏิ์ พาราพันธกุล อธิบดีกรมธนารักษ์ ยังมีงานหนักการประเมินที่ดินรายแปลงให้ครบ 30 ล้านแปลง เพราะตอนนี้เพิ่งดำเนินการได้ 12.6 ล้านแปลง ที่เหลือจึงเป็นงานช้างที่ต้องดำเนินการให้ได้ในปีหน้า
...งานใหม่งอกขึ้นมาอีกสำหรับ เอกนิติ นิติทัณฑ์ ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ที่ทางทหารให้หาทางยกเว้นให้เอกชนที่จะทำโซลาร์ฟาร์มในพื้นที่ทหาร ไม่ต้องผ่านกฎหมายร่วมทุนรัฐกับเอกชน หรือพีพีพี เพื่อให้เกิดความรวดเร็ว ทำให้ต้องพลิกกฎหมายดูกันยกใหญ่ว่าจะดำเนินการอย่างไร โดยที่ไม่ต้องแก้กฎหมาย
...กุลิศ สมบัติศิริ อธิบดีกรมศุลกากร ในฐานะประธานกรรมการสรรหากรรมการผู้จัดการธนาคารอาคารสงเคราะห์ (ธอส.) ยังเคาะไม่ได้ว่าจะเลือกใคร แถมยังมีปัญหาเมื่อไปนั่งเป็นประธานธนาคารออมสิน จะทำให้การนั่งเป็นประธานสรรหากรรมการผู้จัดการ ธอส. เหมาะสมหรือไม่